Džejkov hrabri snežni Yugo prvo je osvojio lokalnu trkačku zajednicu u Viskonsinu, a zatim je obišao svet zahvaljujući Youtube klipu njegovih trka po belim stazama. Zaintrigirani ovim ambicioznim projektom i njegovim finalnim rezultatima, došli smo do Džejka i uverili se da je njegov entuzijazam zaista bezgraničan. Ovaj Yugo je delo Džejka i njegovog očuha Dena i u njega je uložen višegodišnji trud, kao i višedecenijsko znanje i iskustvo u pravljenju šampiona od autsajdera, što njegovog Yuga čini pravim miljenikom publike. Prenosimo intervju sa Džejkom u celosti i ovom prilikom mu se zahvaljujemo na izdvojenom vremenu i iscrpnim odgovorima.

Pre svega, kaži nam nešto o sebi i svojim počecima.

Moje ime je Džejkob Blejkl i ja sam vlasnik i vozač Yuga iz 1988. godine sa LS motorom. Moje znanje i ljubav prema automobilima počeli su kada sam imao osam godina. Moj očuh Den Hikson je mehaničar i nije bilo nikakvo iznenađenje da sam vrlo brzo počeo da radim sa njim u garaži na njegovim hot rodovima. Bukvalno sve što znam o automobilima, sastavljanju motora i svemu između dolazi od njega. Počeo sam da se trkam na Merrill Ice Drags kada sam imao četrnaest godina u Denovoj Chevy II Novi iz 1965 sa 400 V8 motorom. To je bio odlčan automobil za učenje, ali nije bio ni izbliza brz. Postizao je 9.5 sekundi na osmini milja na ledu. Zbog toga sam posle prve sezone odlučio da je vreme da oživim njegovo durgo vozilo, Angliu iz 1958. Da bih to uradio, morao sam da izvadim 400 motor i Turbo 350 menjač iz Nove u nju. Anglia, koju smo zvali Uglia jer je bila prilično ružna, bila je potpuno drugačija zver sa oko 1000kg i vremenom od 8.13 sekundi pri oko 150 km/h. Vozio sam tu Angliu osam godina, osvojivši mnoge šampionate uz mnogo zabave, ali pre tri godine, shvatio sam da je vreme da sednem za volan svog auta, a koji je automobil bolji za početak od Yuga?

Koje su bile, a koje su sada specifikacije tvog Yuga?

Ceo automobil je sklopljen u Hixon’s Speed Shopu u Hamburgu u državi Viskonsin. Ima tubularnu strukturu. Prednje vešanje je sa Opela GT i razlog za to je njena jednostavnost. Nazad, vozim sa suženim felnama od 9 inča, 28/10.5 Mickey Tompson radijalne gume i stabilizatore od 32 inča, što je ekstremno dugačko imajući u vidu međuosovinsko rastojanje Yuga. Fabrički pod je kompletno promenjen ravnim limom koji mu daje rigidnost na ulici, a rol bar je napravljen u Osbourne’s Pro Street u Viskonsin Rapidsu. Da bih mogao da se smestim u auto, zadnja klupa je izvađena i zamenjena prednjim sedištima, tako da je auto sada stvarno backseat driver. Najbitnija stvar vezana za strukturu je da smo probali da očuvamo fabrički izgled koliko god je bilo moguće. Yugo tako i dalje ima sva stakla, branike, brisače, nebo, tablu, farove i originalnu farbu.

Sad kada smo prošli kroz strukturu, možemo da pričamo kako ovaj Yugo leti po ledu za 7.8 sekundi pri 164 km/h. Kada smo Den i ja počeli sa projektom, motor je došao iz 1993 Chevy Vana. Bio je to Vortec 350 i on je radio odlično u uličnim uslovima, dovoljno da se stekne osećaj, ali je projekat od starta sa namerom pripreman za LS platformu. Posle oko godinu dana vožnje, konačno sam odlučio da je vreme za trke, tako da je na zimu 2017 godine Yugo imao svoj debi na ledu. Jedina promena koja se tada dogodila je da smo instalirali Nitrous Express sistem sposoban za 250 konja, sa nadom da ćemo uz 350 konja konačno doći do granice od 100 milja na sat. Nismo uspeli u tome i pregoreli smo dva klipa. Zbog toga, izbacili smo 350 i ubacili 400 V8 koji mi je omogućio da završim sezonu i smislim u kom pravcu da idem dalje. Tada se ideja ubacivanja LS motora konačno ostvarila. Trenutno, auto pokreće 5.3l LS motor iz 2003 Tahoa. Nije ekstremno modifikovan, pa je donji deo kompletno fabrički, te ima 706 aluminijumske glave, GM pefrormance karter, Melling pumpu za gorivo visokog pritiska, Holley usisnu granu, COMP Cams LSR bregstu osovinu, Brain Tooley opruge ventila i MSD 6010 paljenje, 800 cfm 4150 Holley karburator, 1 7/8 izduvnu granu i fabričko vešanje sa pikapa. Još koristim NOS istem kjoji mu daje oko 150 dodatnih konjskih snaga. Menjač je još uvek 700r4 sa B&M kitom i TCI 3500 konverterom. Aluminijumska osovina kardana povezuje se sa zadnjim delom od 9 inča sa Strange Engineering 4:57 brzinama i unikatnim osovinama. Yugo ima oko 1100kg i sa NOS sistemom oslobađa oko 625 konja sa još mnogo potencijala. Vozili smo ga na Rock Falls Raceway pre dve godine, dok je još imao 350 bez nitra i vozio je oko 13.5 sekundi pri 100 milja na sat na 402m. Sada mislim da može da ide u visokim desetkama pri 125 milja na sat, i nadam se da ćemo to otkriti ovog leta.

Kako si došao na ideju da baš Yugo bude tvoj projekat?

Ideja uglavljivanja V8 motora u Yugo je zapravo došla od očuha. On je uvek želeo da smesti Big Block V8 u Yuga, ali ranih devedesetih, kada je bio spreman da to uradi, Yugo je i dalje koštao oko 3.000$ pa je napravio Angliu. Trideset godina kasnije, konačno je našao Yuga svojih snova u šupi u mestu Meril u Viskonsinu. Vlasnik ga je parikrao pre trinaest godina i prodao nam ga za 150 dolara sa mrtvim motorom i tonom golubijih govana. Uskoro se postavilo pitanje šta ćemo sa njim, i uz malo kopanja, našli smo 1.1l motor za 150 dolara u Milvokiju. Tri godine smo ga vozili u fabričkom stanju dok sam ja skupljao potrebne delove za njegovu transformaciju. Postojala su dva razloga zbog kojih smo započeli ovaj projekat. Prvi je bio što je Yugo navodno najgori automobil u istoriji, pa smo želeli da ga pretvorimo u najboji, a drugi je to što kada nemaš neograničeni budžet za suludu snagu, onda praviš projekat od malog i laganog automobila da nadoknadiš razliku.

Koliko je ljudi učestvovalo u ovom projektu?

Sav posao smo radili Den i ja u Hixon’s Speed Shopu. Imali smo neku pomoć oko rol bara, ali je ovaj suludi projekat nastao u našim glavama i u njega smo uložili našu krv, suze i znoj, a verujte, bilo je mnogo sva tri. Trebalo nam je oko tri meseca da ga završimo, radeći dvanaest sati dnevno, što je bio priličan izazov koji nas je pogurao mnogo više nego što smo ikada mislili da možemo da uradimo. Ipak, ispao je toliko kul i obojica smo izuzetno ponosni na taj mali automobil.

Zašto baš LS motor i koliki je bio izazov smestiti ga u Yuga?

Svestan sam toga da je LS platforma podelila automobilske entuzijaste — ili je voliš ili je potpuno mrziš. Moja želja da se upustim u LS je došla prirodno zbog mogućnosti tog motora da proizvede dosta konja za malo novca. Uz to što je svet aftermarket delova eksplodirao, dizajn i izdržljivost LS motora je superiornija od svega drugog, posebno za entuzijaste sa ograničenim budžetom. Prednosti LS platforme su bregaste osovine i mehanizam ventila, aluminijumske glave koje su odlične čak i u fabričkom stanju, pa je mogućnost stavljanja tog motora u bilo šta, pa čak i u Yuga, očigledan izbor. Pošto je projekat rađen sa tom promenom na umu, svesno smo koristili nosače motora za Novu iz 1972, pa kad sam naručio LS, motor je pasovao na šraf. Morali smo da budemo kreativni oko nekoliko stvari i par nepredviđenih problema je iskočilo, ali je LS bio kao stvoren za Yuga. Šteta što ih takve nisu pravili oduvek, možda ljudi danas ne bi bili toliko strogi prema Yugu. Takođe, kada uporediš LS sa običnim Small Block motorom, on je kompaktniji, za nijansu je kraći i lakši. To mi je omogućilo da skinem malo kilograma, ali je pomoglo i prilikom rasporeda težine, jer je motor sada dva inča bliži zadnjem kraju. Jako sam zadovoljan svime što taj 5.3l motor pruža i ne verujem da ću ikada imati drugi motor pod haubom.

Koliko si zadovoljan rezultatima sada kada je projekat završen?

Za sada sam zadovoljan rezultatima. Konverzija na LS motor je bio veliki korak i potpuno je promenio pefrormanse, što me je učinilo jako srećnim. Naravno, on nikada neće biti završen i uvek će postojati nešto što mogu da unapredim i učinim ga još boljim.

Kakav je osećaj voziti V8 Yuga, posebno u uličnim uslovima? Kako drugi reaguju na tu pojavu?

Vožnja V8 Yuga je potpuno ludilo. Pošto je automobil napravljen pre tri godine, za sada sam prešao oko 10.000 milja. Tokom leta, vozim ga kroz grad i ne menjam gotovo ništa — onako kako se trkam njime, tako se i vozim po gradu. Ljudi me uvek pitaju da li je čudno voziti sa zadnjeg sedišta, ali iskreno, to izgleda kao vožnja bilo kog automobila. Jedino što me smara jeste što ne mogu da izbacim lakat kroz prozor. Pošto sam ga pravio od nule, auto se ponaša odlično uvek, čak i pri brzinama od preko 200 km/h. Osećaj je kao da on vozi sam, a ja sam tu da to pratim.

Reakcije ljudi su verovatno najzabavniji deo ovog auta. Svaki put kada dođem na pumpu, što je često jer ima rezervoar od samo pet galona, ljudi uvek prilaze, prvo jer ih iznenadi da uopšte vide Yugo, a drugo jer osećaju da je nešto jako čudno kada ga čuju kako dolazi. Odličnih reakcija takođe ima na izložbama i čak sam osvojio jedno prvo i jedno treće mesto dve godine za redom. Mislio sam da ima dobrih reakcija dok sam imao 350 motor, ali ljudi sada potpuno polude kada otvorim haubu i vide LS, što je i bio naš cilj. Osim gigantskih zadnjih guma, jedini način da se primeti da ovaj Yugo nije fabrički jeste njegov zvuk, jer nema masivnog karburatora koji viri iz haube ili neke ludačke livreje — ovaj Yugo je ultimativni vuk u jagnjećoj koži.

Koji su dalji planovi i ima li prostora za još unapređenja?

Imam mnogo planova za budućnost! Prva stvar će biti podizanje zapremine na 6l. Samo povećanje zapremine će napraviti veliku razliku u konjaži i obrtnom momentu. Sledeće unapređenje biće prelazak sa karburatora na EFI. Uživam u jednostavnosti rada na karburatoru, ali mogućnosti EFI sistema su neverovatne. Takođe, tu su povećanj snage i vozljivosti što me dodatno privlači. Konačno poboljšanje o kom sanjam je eventualni prelazak sa nitro sistema na procharger, što bi odlično leglo uz EFI usis. Naravno, tada bih morao da poboljšam i menjač i sistem goriva da bi izdržali ova unapređenja, ali to je smer u kom vidim ovaj projekat. Koliko će to trajati, još ne znam, i to je pitanje za neko drugo doba. Takođe bih voleo da se takmičim na Hot Rod Drag Weeku kad mi se ukaže prilika.

Da li si znao da je Yugo na Balkanu okosnica trkačke scene i da se na ovim prostorima mota mnogo zanimljivih Yugo projekata? Sa tim u vidu, imaš li planove da sređuješ još nekog Yuga i kako?

Nisam imao pojma da je Yugo i dalje popularan trkački auto na Balkanu. Mislio sam da zbog njihove loše reputacije niko ne ulaže novac u njih, a kamoli pravi od njih trkačke automobile, ali mislim da je to sjajno — Yugo power! Den i ja zapravo imamo plan za još jedan Yugo projekat. Trenutno tražimo osnovu koja će biti još ekstremnija od mog. Taj budući Yugo će imati radikalno izmenjen LS motor i ništa osim rol bara i Yugove karoserije. Imaće prozore od Lexana, neće imati ništa u enterijeru, nikakve koševe ili bilo šta drugo što bi ga otežavalo. Biće to pravi Yugo dragster!

Sve fotografije zaštićene su autorskim pravima i pripadaju njihovim autorima. Fotografije za potrebe ovog teksta ustupio Jacob Bloechl.